Lietuvos Respublikos Vyriausybė

nutarimas

Dėl VIDAUS TARNYBOS SISTEMOS PAREIGŪNŲ APRŪPINIMO TARNYBINIU BUTU (TARNYBINE GYVENAMĄJA PATALPA) TVARKOS APRAŠO IR VIDAUS TARNYBOS SISTEMOS PAREIGŪNŲ, KURIE DĖL TARNYBINIO BŪTINUMO ARBA ROTACIJOS TVARKA PERKELTI Į KITAS PAREIGŪNO PAREIGAS KITOJE GYVENAMOJOJE VIETOVĖJE, BUTO AR GYVENAMOSIOS PATALPOS TARNYBOS VIETOVĖJE IŠLAIKYMO IR VAŽIAVIMO Į TARNYBOS VIETĄ IR IŠ JOS KELEIVINIU AR ASMENINIU TRANSPORTU IŠLAIDŲ KOMPENSAVIMO TVARKOS APRAŠO PATVIRTINIMO

2016 m. gegužės 11 d. Nr. 476
Vilnius

Vadovaudamasi Lietuvos Respublikos vidaus tarnybos statuto 55 straipsnio 3 dalimi ir 60 straipsnio 5 dalimi, Lietuvos Respublikos Vyriausybė nutaria:

1. Patvirtinti pridedamus:

1.1. Vidaus tarnybos sistemos pareigūnų aprūpinimo tarnybiniu butu (tarnybine gyvenamąja patalpa) tvarkos aprašą;

1.2. Vidaus tarnybos sistemos pareigūnų, kurie dėl tarnybinio būtinumo arba rotacijos tvarka perkelti į kitas pareigūno pareigas kitoje gyvenamojoje vietovėje, buto ar gyvenamosios patalpos tarnybos vietovėje išlaikymo ir važiavimo į tarnybos vietą ir iš jos keleiviniu ar asmeniniu transportu išlaidų kompensavimo tvarkos aprašą.

2. Vidaus tarnybos sistemos pareigūnų, kurie dėl tarnybinio būtinumo arba rotacijos tvarka perkelti į kitas pareigūno pareigas kitoje gyvenamojoje vietovėje, važiavimo į tarnybos vietą ir iš jos asmeniniu transportu vieno kilometro kompensuojamų išlaidų dydis – 0,08 euro.

Ministras Pirmininkas	Algirdas Butkevičius

Vidaus reikalų ministras	Tomas Žilinskas

PATVIRTINTA
Lietuvos Respublikos Vyriausybės
2016 m. gegužės 11 d. nutarimu Nr. 476.

VIDAUS TARNYBOS SISTEMOS PAREIGŪNŲ APRŪPINIMO TARNYBINIU BUTU (TARNYBINE GYVENAMĄJA PATALPA) TVARKOS APRAŠAS

I SKYRIUS

BENDROSIOS NUOSTATOS

1. Vidaus tarnybos sistemos pareigūnų aprūpinimo tarnybiniu butu (tarnybine gyvenamąja patalpa) tvarkos aprašas (toliau – Aprašas) reglamentuoja tarnybinio buto (tarnybinės gyvenamosios patalpos) (toliau – tarnybinis butas) vidaus tarnybos sistemos pareigūnams (toliau – pareigūnai) suteikimo bei išsikėlimo iš tarnybinio buto pratęsimo sąlygas ir tvarką.

2. Pareigūnai prašymus dėl tarnybinio buto suteikimo pateikia vidaus reikalų statutinės įstaigos (toliau – vidaus reikalų įstaiga), kurioje pareigūnas eina pareigas, vadovui. Vidaus reikalų įstaigos vadovas prašymą dėl tarnybinio buto suteikimo turi pateikti vidaus reikalų centrinės įstaigos (toliau – centrinė įstaiga) vadovui, o centrinių įstaigų vadovai – vidaus reikalų ministrui.

3. Apraše vartojamos sąvokos suprantamos taip, kaip jos apibrėžtos Lietuvos Respublikos vidaus tarnybos statute.

II SKYRIUS

APRŪPINIMO TARNYBINIU BUTU TVARKA

4. Jeigu įstaiga, kurios vadovui pareigūnas pagal Aprašo 2 punktą teikia prašymą dėl tarnybinio buto suteikimo, neturi teisės atitinkamus duomenis patikrinti registruose, pareigūnas prie jo turi pridėti:

4.1. Lietuvos Respublikos gyventojų registro tvarkytojo išduotą pažymą apie pareigūno šeiminę padėtį (išduotą ne anksčiau kaip prieš 30 dienų), jeigu pareigūnas turi šeimą;

4.2. pažymą, kad pats pareigūnas, jo sutuoktinis, sugyventinis (partneris), vaikai ir įvaikiai pareigūno tarnybos vietoje neturi nuosavybės teise priklausančio, techninius ir sanitarinius reikalavimus atitinkančio buto, namo ar jo dalies.

5. Vidaus reikalų įstaigos vadovas, centrinės įstaigos vadovas, vidaus reikalų ministras (toliau – įstaigos vadovas) per 3 darbo dienas nuo prašymo dėl tarnybinio buto suteikimo ir Aprašo 4 punkte nurodytų dokumentų gavimo priima sprendimą dėl tarnybinio buto suteikimo. Sprendimas suteikti tarnybinį butą įforminamas įstaigos vadovo įsakymu, jame nurodomas tarnybinio buto suteikimo teisinis pagrindas, šio buto adresas, bendras naudingasis plotas, kambarių skaičius, nuomos mokesčio dydis, nuomos sutarties sąlygos.

6. Tarnybinis butas perduodamas naudoti pareigūnui, kai jis su įstaigos vadovu ar jo įgaliotu asmeniu sudaro tarnybinio buto nuomos sutartį.

7. Priėmęs sprendimą nesuteikti tarnybinio buto, įstaigos vadovas apie tai raštu praneša pareigūnui, kartu nurodo tarnybinio buto nesuteikimo priežastis ir tokio sprendimo apskundimo tvarką.

III SKYRIUS

IŠSIKĖLIMO IŠ TARNYBINIO BUTO TERMINO PRATĘSIMO SĄLYGOS IR TVARKA

8. Išsikėlimo iš tarnybinio buto terminas gali būti pratęstas pareigūnui, kuris:

8.1. atleistas iš vidaus tarnybos pagal Lietuvos Respublikos vidaus tarnybos statuto 62 straipsnio 1 dalies 4 punktą;

8.2. atleistas iš vidaus tarnybos pagal Lietuvos Respublikos vidaus tarnybos statuto 62 straipsnio 1 dalies 11 punktą;

8.3. atleistas iš vidaus tarnybos pagal Lietuvos Respublikos vidaus tarnybos statuto 62 straipsnio 1 dalies 14 punktą;

8.4. vienas augina nepilnametį vaiką (įvaikį), neatsižvelgiant į tai, kokiu pagrindu pareigūnas atleistas iš vidaus tarnybos;

8.5. gyvena kartu su neįgaliu sutuoktiniu, sugyventiniu (partneriu), vaiku ar įvaikiu, Lietuvos Respublikos neįgaliųjų socialinės integracijos įstatymo nustatyta tvarka pripažintu nedarbingu arba iš dalies darbingu, neatsižvelgiant į tai, kokiu pagrindu pareigūnas atleistas iš vidaus tarnybos;

8.6. pats ar jo sutuoktinis, sugyventinis (partneris), vaikas ar įvaikis sunkiai serga ir liga nėra lėtinė, neatsižvelgiant į tai, kokiu pagrindu pareigūnas atleistas iš vidaus tarnybos.

9. Aprašo 8 punkte nurodytiems pareigūnams jų motyvuotu rašytiniu prašymu, adresuotu vidaus reikalų ministrui, vidaus reikalų ministro sprendimu išsikėlimo iš tarnybinių butų terminas gali būti pratęstas ne daugiau kaip 60 dienų.

10. Prašymas dėl išsikėlimo iš tarnybinio buto termino pratęsimo turi būti išnagrinėtas ir sprendimas dėl termino pratęsimo turi būti priimtas ne vėliau kaip per 3 darbo dienas nuo prašymo gavimo Lietuvos Respublikos vidaus reikalų ministerijoje.

11. Išsikėlimo iš tarnybinio buto terminas nepratęsiamas, jeigu Aprašo 8 punkte nurodyti pareigūnai turi įsiskolinimų už tarnybinio buto nuomą, energiją, ryšių ar komunalines paslaugas.

12. Priėmus sprendimą pratęsti išsikėlimo iš tarnybinio buto terminą, tarnybinio buto nuomos sutartis yra pratęsiama tam laikotarpiui, kuriam yra pratęsiamas išsikėlimo terminas.

––––––––––––––––––––

PATVIRTINTA
Lietuvos Respublikos Vyriausybės
2016 m. gegužės 11 d. nutarimu Nr. 476

VIDAUS TARNYBOS SISTEMOS PAREIGŪNŲ, KURIE DĖL TARNYBINIO BŪTINUMO ARBA ROTACIJOS TVARKA PERKELTI Į KITAS PAREIGŪNO PAREIGAS KITOJE GYVENAMOJOJE VIETOVĖJE, BUTO AR GYVENAMOSIOS PATALPOS TARNYBOS VIETOVĖJE IŠLAIKYMO IR VAŽIAVIMO Į TARNYBOS VIETĄ IR IŠ JOS KELEIVINIU AR ASMENINIU TRANSPORTU IŠLAIDŲ KOMPENSAVIMO TVARKOS APRAŠAS

I SKYRIUS

BENDROSIOS NUOSTATOS

1. Vidaus tarnybos sistemos pareigūnų, kurie dėl tarnybinio būtinumo arba rotacijos tvarka perkelti į kitas pareigūno pareigas kitoje gyvenamojoje vietovėje, buto ar gyvenamosios patalpos tarnybos vietovėje išlaikymo ir važiavimo į tarnybos vietą ir iš jos keleiviniu ar asmeniniu transportu išlaidų kompensavimo tvarkos aprašas (toliau – Aprašas) reglamentuoja vidaus tarnybos sistemos pareigūnų, kurie dėl tarnybinio būtinumo arba rotacijos tvarka perkelti į kitas pareigūno pareigas kitoje gyvenamojoje vietovėje (toliau – pareigūnas (-ai)), buto ar gyvenamosios patalpos tarnybos vietovėje išlaikymo išlaidų (toliau – butpinigių) ir važiavimo į tarnybos vietą ir iš jos keleiviniu ar asmeniniu transportu išlaidų, išskyrus taksi, kompensavimo (toliau – važiavimo išlaidų kompensavimas) skyrimo, mokėjimo ir mokėjimo nutraukimo tvarką.

2. Pareigūnai prašymus dėl butpinigių skyrimo ar važiavimo išlaidų kompensavimo pateikia vidaus reikalų statutinės įstaigos (toliau – vidaus reikalų įstaiga), kurioje eina pareigas, vadovui. Vidaus reikalų įstaigos vadovas prašymą dėl butpinigių skyrimo ar važiavimo išlaidų kompensavimo turi pateikti vidaus reikalų centrinės įstaigos (toliau – centrinė įstaiga) vadovui, o centrinių įstaigų vadovai – vidaus reikalų ministrui.

3. Apraše vartojamos sąvokos suprantamos taip, kaip jos apibrėžtos Lietuvos Respublikos vidaus tarnybos statute.

4. Pareigūnams butpinigiai mokami ir važiavimo išlaidos kompensuojamos iš centrinei įstaigai valstybės biudžete patvirtintų asignavimų.

II SKYRIUS

BUTPINIGIŲ SKYRIMAS IR MOKĖJIMAS

5. Pareigūnas, teikdamas prašymą dėl butpinigių skyrimo, prie jo turi pridėti vidaus reikalų įstaigos vadovo, centrinės įstaigos vadovo, vidaus reikalų ministro (toliau – įstaigos vadovas) sprendimą neskirti pareigūnui tarnybinio buto. Jeigu įstaiga, kurios vadovui pareigūnas pagal Aprašo 2 punktą teikia prašymą dėl butpinigių skyrimo ar važiavimo išlaidų kompensavimo (toliau – įstaiga), neturi teisės atitinkamų duomenų patikrinti registruose, pareigūnas prie šio prašymo taip pat turi pridėti:

5.1. buto ar gyvenamosios patalpos tarnybos vietovėje nuomos sutartį, įregistruotą Nekilnojamojo turto registre;

5.2. Lietuvos Respublikos gyventojų registro tvarkytojo išduotą pažymą apie pareigūno šeiminę padėtį (išduotą ne anksčiau kaip prieš 30 dienų), jeigu pareigūnas turi šeimą.

6. Įstaigos vadovas per 3 darbo dienas nuo prašymo dėl butpinigių skyrimo ar važiavimo išlaidų kompensavimo ir Aprašo 5 punkte nurodytų dokumentų gavimo priima sprendimą dėl butpinigių skyrimo.

7. Butpinigiai neskiriami pareigūnui:

7.1. kuris yra aprūpintas tarnybiniu butu;

7.2. kuris aprūpintas tarnybiniu lengvuoju automobiliu;

7.3. kuriam Aprašo III skyriuje nustatyta tvarka kompensuojamos važiavimo išlaidos;

7.4. kuris atsisakė suteikto tarnybinio buto, išskyrus pareigūnus, kurie tarnybinio buto atsisakė dėl jų perkėlimo į pareigas kitoje tarnybos vietovėje.

8. Priėmęs sprendimą neskirti butpinigių, įstaigos vadovas apie tai raštu praneša pareigūnui, kartu nurodo butpinigių neskyrimo priežastis ir tokio sprendimo apskundimo tvarką.

9. Butpinigių dydis negali viršyti butpinigių vidaus tarnybos sistemos pareigūnams dydžių, patvirtintų Lietuvos Respublikos Vyriausybės 2004 m. kovo 9 d. nutarimu Nr. 258 „Dėl Butpinigių vidaus tarnybos sistemos pareigūnams dydžių sąrašo patvirtinimo ir mokėjimo“.

10. Butpinigiai mokami vieną kartą per mėnesį su darbo užmokesčiu už praėjusį mėnesį.

11. Mokamų butpinigių už ne visą mėnesį dydis apskaičiuojamas, nustatyto dydžio butpinigius dalijant iš to mėnesio kalendorinių dienų skaičiaus ir dauginant iš dienų, už kurias pareigūnui priklauso butpinigiai, skaičiaus.

12. Jeigu pareigūno sutuoktinis, sugyventinis (partneris), nepilnametis vaikas (-ai) ar įvaikis (-iai) nevyksta kartu gyventi į kitą tarnybos vietovę, pareigūnui mokamas vienam gyvenančiam pareigūnui nustatytas butpinigių dydis.

13. Išleidžiant pareigūną kasmetinių atostogų, butpinigiai mokami kartu su darbo užmokesčiu už visą atostogų laiką.

14. Pareigūnas ne vėliau kaip per 5 darbo dienas nuo tos dienos, kai jis pats, jo sutuoktinis, sugyventinis (partneris), nepilnamečiai vaikai ir įvaikiai pareigūno tarnybos vietovėje įgijo nuosavybės teise techninius ir sanitarinius reikalavimus atitinkantį butą, namą ar jo dalį, privalo apie tai raštu pranešti įstaigos vadovui.

15. Pareigūnas ne vėliau kaip per 5 darbo dienas nuo tos dienos, kai pasikeitė buto ar gyvenamosios patalpos nuomos mokesčio dydis, buvo sudaryta nauja buto ar gyvenamosios patalpos nuomos sutartis, pasikeitė pareigūno šeiminė padėtis, pareigūnui suteiktas kitas laipsnis ir dėl to pasikeitė laipsnio grandis, įstaigos vadovui pateikia prašymą dėl butpinigių dydžio pakeitimo. Prie šio prašymo pareigūnas prideda dokumentus, patvirtinančius pasikeitusias aplinkybes.

16. Įstaigos vadovo įsakymu butpinigių mokėjimas nutraukiamas, kai:

16.1. pareigūnui suteikus tarnybinį butą (tarnybinę gyvenamąją patalpą) tarnybos vietovėje pasirašyta tarnybinio buto nuomos sutartis;

16.2. pareigūnas, jo sutuoktinis, sugyventinis (partneris), nepilnamečiai vaikai ar įvaikiai pareigūno tarnybos vietovėje įgyja nuosavybės teise priklausantį, techninius ir sanitarinius reikalavimus atitinkantį butą, namą ar jo dalį;

16.3. pareigūnas nutraukia buto ar gyvenamosios patalpos tarnybos vietovėje nuomos sutartį;

16.4. pareigūnui vykti į tarnybos vietą ir iš jos skirtas tarnybinis lengvasis automobilis;

16.5. pasibaigus tarnybiniam būtinumui pareigūnas grąžinamas į eitas pareigas arba perkeliamas į kitas pareigas, kurioms netaikoma rotacija;

16.6. pareigūnas atleidžiamas iš vidaus tarnybos arba perkeliamas į kitą įstaigą.

III SKYRIUS

VAŽIAVIMO IŠLAIDŲ KOMPENSAVIMAS

17. Pareigūnas, įstaigos vadovui teikdamas prašymą dėl važiavimo išlaidų kompensavimo, kai pareigūnas į tarnybos vietą ir iš jos vyks asmeniniu transportu, privalo nurodyti transporto priemonę ir jos valstybinį numerį, atstumą nuo tarnybos vietos iki gyvenamosios vietos (nustatomos vadovaujantis Lietuvos Respublikos civiliniame kodekse nurodytais nuolatinės gyvenamosios vietos nustatymo kriterijais), apskaičiuotą vadovaujantis interneto svetainėje http://www.maps.lt esančiais elektroniniais žemėlapiais. Kartu su šiuo prašymu pareigūnas turi pateikti transporto priemonės teisėtą valdymą patvirtinančius dokumentus (nuomos ar panaudos sutartis, santuokos liudijimas, įgaliojimas, transporto priemonės naudotojo pažymėjimas ir panašiai), jeigu pareigūnas transporto priemonę valdo, ja naudojasi ne nuosavybės teise. Šie dokumentai, įstaigoje padarius jų kopijas, grąžinami juos pateikusiam pareigūnui. Jeigu įstaiga neturi teisės atitinkamus duomenis patikrinti registruose, pareigūnas kartu su minėtu prašymu turi pateikti transporto priemonės registracijos liudijimą ir vairuotojo pažymėjimą.

18. Jeigu kartu su tvarkos aprašo 17 punkte nurodytu prašymu pateikiami transporto priemonės registracijos liudijimas ir vairuotojo pažymėjimas, įstaigoje padaromos šių dokumentų kopijos ir jie grąžinami juos pateikusiam pareigūnui. Pasibaigus šių dokumentų galiojimo laikotarpiui, pareigūnas nedelsdamas turi pateikti įstaigos finansų funkcijas vykdančiam padaliniui ar įstaigos vadovo įgaliotam asmeniui (toliau – įgaliotas asmuo) naujus ar pratęstus dokumentus. Šie dokumentai, įstaigoje padarius jų kopijas, grąžinami juos pateikusiam pareigūnui.

19. Pareigūnų važiavimo keleiviniu transportu į tarnybos vietą ir iš jos išlaidos, išskyrus išlaidas taksi, kompensuojamos apmokant važiavimo keleiviniu transportu bilietų įsigijimo išlaidas.

20. Pareigūnų važiavimo į tarnybos vietą ir iš jos asmeniniu transportu išlaidos kompensuojamos atsižvelgiant į pareigūno prašyme dėl važiavimo išlaidų kompensavimo nurodytą atstumą ir Lietuvos Respublikos Vyriausybės patvirtintą vieno kilometro kompensuojamų išlaidų dydį, bet ne daugiau kaip už 160 kilometrų pareigūno per vieną parą nuvažiuojamą atstumą.

21. Įstaigos vadovas per 5 darbo dienas nuo tvarkos aprašo 17 punkte nurodytų prašymo ir dokumentų gavimo priima sprendimą dėl važiavimo išlaidų kompensavimo.

22. Važiavimo išlaidų kompensacija neskiriama pareigūnui, kuriam:

22.1. tarnybos vietovėje yra suteiktas tarnybinis butas;

22.2. vykti į tarnybos vietą ir iš jos skirtas tarnybinis lengvasis automobilis;

22.3. skirti butpinigiai.

23. Priėmęs sprendimą neskirti važiavimo išlaidų kompensacijos, įstaigos vadovas apie tai raštu praneša pareigūnui, kartu nurodo važiavimo išlaidų kompensacijos neskyrimo priežastis ir tokio sprendimo apskundimo tvarką.

24. Jeigu priimtas sprendimas kompensuoti pareigūno važiavimo išlaidas, pareigūnas įstaigos finansų funkcijas vykdančiam padaliniui ar įgaliotam asmeniui pateikia vidaus reikalų ministro nustatytos formos važiavimo išlaidų ataskaitą šiais terminais: už I–III ketvirčius – iki kito ketvirčio pirmo mėnesio 5 dienos, už spalio–lapkričio mėnesius – iki gruodžio 2 dienos, už gruodžio mėnesį – iki kitų metų sausio 5 dienos. Jeigu kompensuojamos važiavimo keleiviniu transportu, išskyrus taksi, bilietų įsigijimo išlaidos, prie ataskaitos pridedami važiavimo išlaidas patvirtinantys dokumentai (bilietai, bilietų įsigijimo kasos čekiai ir panašiai).

25. Įstaigos finansų funkcijas vykdantis padalinys ar įgaliotas asmuo, patikrinęs pareigūno ataskaitoje pateiktų duomenų teisingumą, parengia įstaigos vadovo įsakymo projektą dėl važiavimo išlaidų kompensavimo ir teikia jį įstaigos vadovui. Įstaigos vadovas įsakymą dėl važiavimo išlaidų kompensavimo priima šiais terminais: už I–III ketvirčius – iki kito ketvirčio pirmo mėnesio 20 dienos, už spalio–lapkričio mėnesius – iki gruodžio 20 dienos, už gruodžio mėnesį – iki kitų metų sausio 20 dienos.

26. Praeito ketvirčio kompensuojamos važiavimo išlaidos apmokamos šiais terminais: už I–III ketvirčius – iki kito ketvirčio antro mėnesio 10 dienos, už spalio–lapkričio mėnesius – iki gruodžio 31 dienos, už gruodžio mėnesį – iki kitų metų vasario 10 dienos.

27. Važiavimo išlaidos nekompensuojamos:

27.1. atostogų ir ligos metu, vykstant į komandiruotę, poilsio ir švenčių dienomis, išskyrus atvejus, kai poilsio ir švenčių dienomis pareigūnai dirba pagal įstaigos vadovo ar jo įgalioto asmens patvirtintą grafiką arba vykdo įstaigos vadovo įsakymą ar nurodymą dirbti viršvalandinį darbą;

27.2. pareigūnams, kurie vežami (vyksta) į tarnybos vietą ir iš jos tarnybiniu transportu;

27.3. kai pareigūnas atleidžiamas iš vidaus tarnybos arba perkeliamas į kitą įstaigą;

27.4. kai priimamas sprendimas tarnybos vietovėje suteikti pareigūnui tarnybinį butą, butpinigius ar tarnybinį automobilį vykti į tarnybos vietą ir iš jos.

28. Tvarkos aprašo 24 punkte nustatytu laiku be pateisinamos priežasties nepateikus važiavimo išlaidas patvirtinančių dokumentų, važiavimo išlaidos už atsiskaitomąjį laikotarpį nekompensuojamos. Esant pateisinamoms priežastims (liga, komandiruotė, atostogos), važiavimo išlaidos kompensuojamos, jeigu pareigūnas važiavimo išlaidas patvirtinančius dokumentus pateikia per 5 darbo dienas nuo šių priežasčių išnykimo dienos.

29. Iš vidaus tarnybos atleidžiamam ar perkeliamam į kitą įstaigą pareigūnui važiavimo išlaidos kompensuojamos atleidimo iš tarnybos ar perkėlimo dieną.

30. Už tvarkos aprašo 2 punkte nurodytuose prašymuose ir tvarkos aprašo 24 punkte nurodytose važiavimo išlaidų ataskaitose pateiktų duomenų teisingumą atsako juos pateikę pareigūnai.

––––––––––––––––––––